विद्वानें द्वारा आखी गेदी एह् उक्ति जे साहित्य समाज दा शीशा होंदा ऐ पर अलोचना उस साहित्य रूपी शीशे दी ओ चकाठ होंदी ऐ जेह्दे कन्ने ओदे बाह्री दक्ख दा पता लगदा ऐ। डोगरी साहित्य च अलोचना दे नां पर बड़ा घट्ट कम्म होए दा ऐ। जेकर कोई प्रयास होया बी है तां उसी पूरी चाल्ली अलोचना नेईं आक्खेआ जाई सकदा। अलोचना ते साहित्य दी ओ घसबट्टी ऐ जेह्दे पर ओदे खरे-खुट्टे होने दा पता लगदा ऐ। प्रो. नीलांबर देव शर्मा होरें अंग्रेज़ी च एन इंट्रोडक्शन टू माडर्न डोगरी लिट्रेचर सिरलेख कन्नै इक कताब छपाई ही जेह्दे च डोगरी भाशा दे गद्य ते पद्य साहित्य दे लेखकें पर प्रशंसात्मक टीका टिप्पनी कीती गेदी ही। बाद च उस्सै कताब दा अनुवाद डोगरी च आधुनिक डोगरी साहित्य-इक झांक नां आलियां कताबां ते कर्नल शिव नाथ होरें बी हिस्टरी ऑफ डोगरी लिट्रेचर सिरलेख कन्ने इक कताब लिखियै अलोचना दे खेतर च अपना नां दर्ज कराया हा। इंदे अलाव चंचल शर्मा होरें नजर अपनी-अपनी ते पसंद अपनी अपनी ते सुतीक्षण कुमार आनंदम होरें गज़ल नमें छंद कताबां लिखी दियां न। डॉ. ओम गोस्वामी होरें इक संपादक होने दे नातै बक्ख-बक्ख विद्वानें थमां बक्ख-बक्ख बिशें पर लेख लखाइयै, (जेह्के सैमिनारें ते कांफ्रैंस्सें च पढ़े बी जाई चुके दे न) इक सराह्ने जोग गैं बधाई ही। ए लेख डोगरी शीराज़ा दे किश शमारें ते साढ़ा साहित्य दे चेचे अंकें च प्रकाशत न।